Det er svært at lokke lærlinge til Læsø. Det har mange håndværksmestre på den nordjyske ø måtte sande. - Det føles som om, der et lidt langt til den næste elev. Det tog 3 år, fra vi begyndte at søge, til vi fik den første elev, siger Michael Kristensen, det er direktør hos XL-byg. Med de udsigter er der mange af de erhvervsdrivende der derfor slet ikke har slået deres elevpladser op. Det betyder, at der nu er 20 ledige elevpladser på Læsø. Men øen og de erhvervsdrivende vil gerne have de mange elever. - Vi mangler jo altid hænder, og det vil betyde meget for mig, dels fordi jeg får en ekstra mand ind, men også i lokalsamfundet vil det betyde meget, hvis der kommer en til, siger André Palsgaard, ejer af Læsø Spisehus. Der er altså lærepladser til dem, der der vil på Læsø, og også formanden for Turist - og Erhvervsforeningen på Læsø, Karsten Christensen, kan se store fordele i at få de tyve pladser besat. - Vi har rigtig mange ældre, og vi mangler nogle lidt yngre, der skal i gang med deres uddannelse og ind og havde de jobs som er ledige og bliver ledige, siger han. Netop derfor har Læsø Kommune besluttet sig for, at de nu vil hjælpe med at vise de unge, der drømmer om en praktikplads, at ø-livet er dejligt og har mange fordele. For at få de tyve pladser besat vil Læsø Kommune slå pladserne op samtidigt, så de unge kan komme over som en samlet flok og nyde godt af hinandens selskab, og kommunen vil også sørge for, at der står ungdomsboliger klar. - Kommer der tyve elever flyttende til Læsø så er der måske nogle af dem, der har kærester med og så lige pludselig så er der blevet 30 på Læsø og det er jo en succes historie af rang, siger Karsten Christensen.

Opsummering:
Op mod tyve lærepladser på Læsø er aldrig blevet slået op, fordi de enkelte håndværksmestre ikke tror, det kan lade sig gøre at få de unge til at skifte livet på fastlandet ud med ø-livet. Nu vil den lille ø-kommune ændre den tendens.